Ди къуэш республикэхэм
Лъахэм къагъэзэж
Абхъаз. Зауэ щекIуэкI Сирием къикIыжри, Абхъазым цIыхуи 114-рэ къэкIуэжащ.
Хэкум къэзыгъэзэжа я лъахэгъухэм Сочэ аэропортым щаIущIащ республикэм нэгъуэщI къэрал IуэхухэмкIэ и министрым и къуэдзэ Хинтбэ Ираклий, Парламентым и депутатхэу Гунбэ Дмитрий, Харазие Саид, Iэпхъуэшапхъуэ IуэхумкIэ къэрал комитетым и къудамэм и унафэщI Лазбэ Джансэхъу сымэ. Сирием къикIыжахэр автобусхэмкIэ Гудаутэ къалэм яшэри, «Черноморец» пансионатым зэкIэ щIагъэзэгъащ.
Венесуэлэм и президентыр ирагъэблагъэ
Анкваб Александр Венесуэлэм и президентыр Абхъазым ирегъэблагъэ.
2013 гъэм бадзэуэгъуэм и пэщIэдзэм Чавес Уго и фэеплъ пшыхьу Мэзкуу щекIуэкIам хэтащ лэжьыгъэ IуэхукIэ Урысейм щыIэ, Венесуэлэм и президент Мадурэ Николас. Абы ирихьэлIащ Абхъазым и лIыкIуэу УФ-м щыIэ Ахбэ Игорь икIи республикэм и президент Анкваб Александр зэрыригъэблагъэр Мадурэ жриIащ. Иужьрейм ар гуапэ щыхъуащ икIи имыгъэгувэу къызэрыкIуэнумкIэ хъыбар къаригъэщIащ.
Мажейкэ Кипрас Мейкъуапэ щохьэщIэ
Адыгей. Республикэм и Iэтащхьэр хуэзащ телевиденэм, радиомрэ печатымкIэ дунейпсо Евразие академием и вице-президент Мажейкэ Кипрас.
Адыгейм и Iэтащхьэ ТхьэкIушынэ Аслъэнджэрий мэрем кIуам яхуэзащ «Адыгэ Республикэм щыпсэухэр хэкупсэу гъэсэн», зэман кIыхьым тещIыхьа программэм ипкъ иткIэ, щIыналъэм щекIуэкI пресс-турым кърихьэлIахэм. ЗэIущIэм хэтащ журналистхэм мастер-классхэр ядригъэкIуэкIыну Адыгейм къэкIуа, телевиденэм, радиомрэ печатымкIэ дунейпсо Евразие академием и вице-президент Мажейкэ Кипрас, щIыналъэ СМИ-хэм я унафэщIхэр, журналистхэр.
«Кавказ Ищхъэрэр гулъытэ щхьэхуэ зыхуэщIыпхъэ щIыналъэщ. Лъэпкъхэм я зэхущытыкIэр хэкупсэ гъэсэныгъэм и лъабжьэ нэхъыщхьэщ икIи абы егупсысауэ бгъэдыхьэн хуейщ», — жиIащ вице-президентым, и Iуэху еплъыкIэхэр къыщигъэлъагъуэм.
УЭРДОКЪУЭ Женя.
